Bugár, Béla, doterajší podpredseda NR SR (2020-03-20):
Ďakujem, pán poslanec, za oboznámenie výsledkov hlasovania. A vyhlasujem teda, že Národná rada Slovenskej republiky zvolila za predsedníčku mandátového a imunitného výboru pani poslankyňu Andreu, pardon, Anitu Andrejuvovú. (Reakcie z pléna.) Mýliť sa je ľudské. Na tretíkrát všetko v poriadku, takže pani poslankyňu Annu Andrejuvovú a prosím ju... (Potlesk.) A prosím ju, aby pani predsedníčka zaujala miesto určené pre predsedov výborov. Zároveň chcem uviesť, že voľba predsedu Výboru Národnej rady Slovenskej republiky pre nezlučiteľnosť funkcií sa uskutoční až na ďalšej schôdzi Národnej rady Slovenskej republiky. A teraz budeme pokračovať siedmym bodom programu, ktorým je voľba ďalších členov Mandátového a imunitného výboru Národnej rady Slovenskej republiky a voľba členov Výboru Národnej rady Slovenskej republiky pre nezlučiteľnosť funkcií . V predchádzajúcich bodoch programu sme si určili počet členov mandátového a imunitného výboru a taktiež výboru pre nezlučiteľnosť funkcií vrátane ich predsedov. Predsedníčku mandátového a imunitného výboru sme už zvolili. Je teda potrebných (potrebné, pozn. red.) zvoliť ďalších členov mandátového a imunitného výboru a členov výboru pre nezlučiteľnosť funkcií tak, aby boli výbory zložené na základe princípu pomerného zastúpenia. Návrh ďalších členov ste dostali v materiáli pod teda číslom 5. A preto otváram rozpravu o tomto bode programu. Pýtam sa, či sa hlási niekto do rozpravy. Nie. Vyhlasujem rozpravu za skončenú. Ešte pred hlasovaním žiadam každého poslanca, aby vytiahol svoju hlasovaciu kartu zo zariadenia, museli znovu naštartovať kvôli tým zmenám celý systém. Páni poslanci, všetci vytiahnite karty z hlasovacieho zariadenia a môžte znovu... (Reakcie z pléna.) A niektorí zabudli, tak preto len hovorím. Oči ešte mám dobré. Takže ďakujem veľmi pekne. A teraz pristúpime k hlasovaniu o návrhu na voľbu členov Mandátového a imunitného výboru Národnej rady Slovenskej republiky a Výboru Národnej rady Slovenskej republiky pre nezlučiteľnosť funkcií. Chcem pripomenúť, že na zvolenie členov výborov Národnej rady je potrebný súhlas nadpolovičnej väčšiny všetkých prítomných poslancov. Najskôr pristúpime k hlasovaniu o návrhu na voľbu členov mandátového a imunitného výboru, tak ako ho máte v tlači č. 5. Prezentujte sa a hlasujte. (Hlasovanie.) Prítomných 143, za 142, 1 sa zdržal hlasovania. Konštatujem, že Národná rada Slovenskej republiky v nadväznosti na voľbu predsedníčky mandátového a imunitného výboru zvolila ďalších členov do tohto výboru. Teraz dávam hlasovať o návrhu na voľbu členov výboru pre nezlučiteľnosť funkcií tak, ako to máte v tlači č. 5. Prosím, prezentujte sa a hlasujte. (Hlasovanie.) Prítomných 139 poslancov, za 137, 2 sa zdržali. Konštatujem, že Národná rada Slovenskej republiky zvolila členov Výboru Národnej rady Slovenskej republiky pre nezlučiteľnosť funkcií. Vážené panie poslankyne, vážení páni poslanci, vzhľadom na to, že nasledujúcim bodom programu je návrh Mandátového a imunitného výboru Národnej rady na overenie platnosti voľby poslancov Národnej rady Slovenskej republiky vo voľbách 29. februára 2020 a informácia o nastúpení náhradníkov na zaniknutý a neuplatňované mandáty poslancov, vyhlasujem teraz 30-minútovú prestávku. Prosím členov mandátového a imunitného výboru, aby sa zišli na svoju ustanovujúcu schôdzu a pripravili návrh uznesenia Národnej rady. Schôdza výboru sa uskutoční v rokovacej miestnosti ústavnoprávneho výboru na tomto poschodí, číslo dverí 150. Vyhlasujem 30-minútovú prestávku. (Tridsaťminútová prestávka.) (Po prestávke.)